## Odluka Ustavnog suda Republike Hrvatske broj U-II-920/2002 od 10. srpnja 2002.

### NN 86/2002 (19.7.2002.), Odluka Ustavnog suda Republike Hrvatske broj U-II-920/2002 od 10. srpnja 2002.

# USTAVNI SUD REPUBLIKE HRVATSKE

if !supportEmptyParas endif

1441

Ustavni sud Republike Hrvatske, u sastavu
Smiljko Sokol, predsjednik Suda, te suci Marijan Hranjski, Petar Klarić, Mario
Kos, Jurica Malčić, Ivan Matija, Ivan Mrkonjić, Jasna Omejec, Željko Potočnjak,
Agata Račan, Emilija Rajić, Vice Vukojević i Milan Vuković, odlučujući povodom
zahtjeva Vlade Republike Hrvatske kojim se pokreće postupak za ocjenu
suglasnosti s Ustavom i zakonom drugog propisa, na sjednici Suda održanoj dana
10. srpnja 2002. godine, donio je

## ODLUKU

I. Ukidaju se:

– Odluka o uvođenju doprinosa za
financiranje javne rasvjete na području općine Pakrac, klasa: 002-06/95-01/02,
urbroj: 2/62-01/95-01 od 30. siječnja 1995. godine (»Službeni glasnik Općine
Pakrac«, broj 1/95), koju je donijelo Općinsko vijeće Općine Pakrac,

– Odluka o izmjenama i dopunama Odluke o
uvođenju doprinosa za financiranje javne rasvjete, klasa: 411-01/01-01/02,
urbroj: 2162-01/01-02-04 od 27. veljače 2002. godine (»Službeni glasnik Grada
Pakraca«, broj 2/02), koju je donijelo Gradsko vijeće Grada Pakraca.

II. Ova će se odluka objaviti u »Narodnim
novinama« i u »Službenom glasniku Grada Pakraca«.

Obrazloženje

1. Vlada Republike Hrvatske podnijela je
zahtjev za pokretanje postupka za ocjenu suglasnosti s Ustavom i zakonom Od­luka
navedenih pod točkom I. izreke.

Prvoosporenom Odlukom (nastavno: Odluka o
uvođenju doprinosa) propisano je, u bitnome, da će se od 1. siječnja 1995.
godine svim potrošačima na području (tadašnje) općine Pakrac obračunavati i
naplaćivati doprinos od 4% na iznos računa za utrošenu električu energiju, a
radi financiranja javne rasvjete na području općine.

Drugoosporenom Odlukom mijenja se Odluka o
uvođenju doprinosa na način da se u članku 3. te Odluke mijenja stopa doprinosa
sa 4% na 6% od dana stupanja na snagu Odluke.

2. Ured državne uprave u Požeško-slavonskoj
županiji, Služba za opću upravu i imovinskopravne poslove, odlukom klasa:
021-02/02-06/11, urbroj: 2177-08-01-02-2 od 20. ožujka 2002. godine, obustavio
je od primjene navedene opće akte, smatrajući da su u suprotnosti s odredbama
Zakona o komunalnom gospodarstvu (»Narodne novine«, broj 36/95, 109/95, 70/97,
128/99, 57/00, 129/00 i 59/01).

Postupajući na temelju članka 79. stavka
1. i članka 81. stav­ka 2. Zakona o lokalnoj i područnoj (regionalnoj)
samoupravi (»Narodne novine«, broj 33/01 i 10/02), te članka 15. Zakona o
ustrojstvu i djelokrugu ministarstava i državnih upravnih organizacija
(»Narodne novine«, broj 48/99 i 15/00), odlukom klasa: 023-01/02-01/0168,
urbroj: 514-11/02-2-2 od 4. travnja 2002. godine, Ministarstvo pravosuđa,
uprave i lokalne samouprave ocijenilo je osnovanom navedenu odluku Ureda državne
uprave Požeško-slavonske županije, u cijelosti prihvaćajući u njoj navedene
razloge.

Stoga je to Ministarstvo predložilo Vladi
Republike Hrvat­ske da pokrene postupak za ocjenu ustavnosti i zakonitosti
naved­enih Odluka pred Ustavnim sudom, što je i učinjeno zahtjevom Vlade
Republike Hrvatske, sukladno odredbi članka 35. alineje 4. Ustavnog zakona o
Ustavnom sudu Republike Hrvatske (»Narod­ne novine«, broj 49/02 - pročišćeni
tekst, nastavno: Ustavni zakon), pri čemu se podnositelj zahtjeva također
poziva na odred­be Zakona o komunalnom gospodarstvu, koji ne pruža uporište za
raspisivanje doprinosa za financiranje javne rasvjete. Razloge neustavnosti
podnositelj zahtjeva ne navodi izrijekom, ali su oni razvidni, te se može
zaključiti da se radi o nesuglasju s člankom 5. i člankom 14. stavkom 2.
Ustava.

*Zahtjev je osnovan.*

3. Na temelju analize podnesenog zahtjeva
Vlade Republike Hrvatske, odluka donesenih u svezi s obustavom osporenih akata
od primjene, te mjerodavnih ustavnih i zakonskih odredaba, Ustav­ni sud
Republike Hrvatske je utvrdio da osporene Odluke nisu u suglasnosti s odredbama
članaka 5. i 14. stavka 2. Ustava Republike Hrvatske.

Osporene
Odluke u suprotnosti su i s odredbama Zakona o komunalnom gospodarstvu, i to članka
3. stavka 1. točke 13., članka 3. stavka 15., članka 19. stavka 1. i članka 22.
stavka 1., zatim s odredbama Zakona o elektroprivredi (»Narodne novine«, broj
31/90, 47/90, 61/91, 26/93 i 78/94), i to članka 22. alineje 8., te s odredbama
Zakona o lokalnoj i područnoj (regionalnoj) samoupravi, i to članka 68. stavka
3.

4. Člankom 5. Ustava propisano je da u
Republici Hrvatskoj zakoni moraju biti u suglasnosti s Ustavom, a ostali
propisi i s Ustavom i sa zakonom. Pored toga, propisano je da se je svatko dužan
držati Ustava i zakona i poštivati pravni poredak Republike Hrvatske.

Člankom 14. stavkom 2. Ustava propisano je
da su svi pred zakonom jednaki.

U tom smislu građanima pripada pravo na
ravnopravan položaj i u odnosu na financiranje javnih potreba, u što svakako
spadaju i troškovi javne rasvjete. Stoga će jednakost građana biti osigurana
samo u slučaju da sve pravne i fizičke osobe plaćaju isključivo one doprinose
na koje ih obvezuje zakon ili na zakonu utemeljene odluke jedinica lokalne i
područne samouprave.

U svezi s tim, članak 3. stavak 1. točka
13. Zakona o komunalnom gospodarstvu propisuje sljedeće: *»Komunalne
djelatnosti u smislu ovog Zakona su: (...) 13. javna rasvjeta.«.*

Istom zakonskom odredbom, u stavku 15.,
propisano je: *»Pod javnom rasvjetom razumijeva se upravljanje i održavanje
javne rasvjete i utrošak električne energije.«.*

Članakom 19. stavkom 1. istog Zakona
propisan je način financiranja komunalnih djelatnosti kako slijedi: *»Komunalnom
naknadom osiguravaju se sredstva za financiranje obavljanja sljedećih
komunalnih djelatnosti: (...) 6. javna rasvjeta.«.*

Člankom 22. stavkom 1. Zakona propisano
je: *»Građenje objekata i uređaja komunalne infrastrukture za: (...) 8. javnu
rasvjetu, financira se iz: 1. komunalnih doprinosa, 2. proračuna jedinice
lokalne samouprave, 3. donacija, 4. drugih izvora utvrđenih posebnim
propisima.«.*

Zakonom
o elektroprivredi, člankom 22., propisano je da se Općim uvjetima za isporuku
električne energije definiraju odnosi između isporučitelja i korisnika električne
energije, a ti uvjeti sadrže, pored ostalog, i način obračuna i naplate za korištenu
električnu energiju. Prema Općim uvjetima za isporuku električne energije
(»Narodne novine«, broj 8/91, 61/92, 70/92 i 78/93) električna energija se
potrošačima isporučuje na temelju ugovora između potrošača i isporučitelja,
koji sadrži i odredbe o cijeni električne energije, odnosno o tarifnim
stavovima na temelju kojih se ta cijena utvrđuje.

Konačno,
člankom 68. stavkom 3. Zakona o lokalnoj i područnoj (regionalnoj) samoupravi
određene su vrste prihoda jedinica lokalne, odnosno područne samouprave. Točkom
8. navedene zakonske odredbe propisano je da, pored taksativno nabrojanih
izvora prihoda, te jedinice mogu ostvarivati i druge prihode utvrđene zakonom.

Prema
tome, jedinice lokalne i područne samouprave u prikupljanju prihoda ograničene
su zakonom, pa se uvođenje doprinosa za javnu rasvjetu na način kako je to učinjeno
osporenim Odlukama ukazuje protivnim citiranim ustavnim i zakonskim odredbama.

5.
Zbog toga je, a na temelju odredaba članka 128. alineje 2. Ustava Republike
Hrvatske, te odredaba članka 55. stavaka 1. i 2. Ustavnog zakona, donesena
odluka kao pod točkom I. izreke.

Odluka o objavi (točka II.) izreke temelji
se na odredbi članka 29. Ustavnog zakona.

Broj: U-II-920/2002
Zagreb, 10. srpnja 2002.

USTAVNI
SUD REPUBLIKE HRVATSKE

Predsjednik Suda
**dr. sc. Smiljko Sokol, v. r.**

Odluka, NN 86/2002-1441